SL Uradni list Evropske unije L 141/16

ODLOČBA NADZORNEGA ORGANA EFTE

št. 92/12/COL

z dne 13. marca 2012

o spremembi seznama iz točke 39 dela 1.2 poglavja I Priloge I k Sporazumu o Evropskem gospodarskem prostoru, ki navaja mejne kontrolne točke na Islandiji in na Norveškem, odobrene za veterinarske preglede živih živali ter živalskih proizvodov iz tretjih držav, ter o razveljavitvi Odločbe Nadzornega organa Efte št. 367/11/COL

NADZORNI ORGAN EFTE JE –

OB UPOŠTEVANJU točk 4(B)(1) in (3) ter točke 5(b) uvodnega dela poglavja I Priloge I k Sporazumu EGP,

OB UPOŠTEVANJU akta iz točke 4 dela 1.1 poglavja I Priloge I k Sporazumu EGP (Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1)), kakor je bil spremenjen in prilagojen Sporazumu EGP s sektorskimi prilagoditvami iz Priloge I k navedenemu sporazumu, in zlasti člena 6(2) akta,

OB UPOŠTEVANJU Odločbe kolegija št. 68/12/COL o pooblastitvi pristojnega člana kolegija za sprejetje te odločbe,

ob upoštevanju naslednjega:

Norveški organ za varnost hrane (v nadaljnjem besedilu: Mattilsynet) je 1. marca 2011 Nadzorni organ Efte (v nadaljnjem besedilu: Nadzorni organ) obvestil, da je zaradi znatne škode, ki jo je 28. januarja 2011 povzročil požar v prostorih mejne kontrolne točke Båtsfjord Port (oznaka TRACES NO BJF 1), to točko začasno umaknil z norveškega seznama odobrenih mejnih kontrolnih točk. Mattilsynet je sporočil, da ta mejna kontrolna točka zaradi požara ni mogla več izvajati zahtev iz zakonodaje v zvezi z družabnimi prostori, laboratoriji in skladišči.

Začasna odložitev odobritve in predložitev informacij Nadzornemu organu sta bili opravljeni v skladu z norveškim zakonodajnim aktom Instruks om grensekontrollstasjoner mv., poglavje I, točka 2, s katerim se v nacionalno zakonodajo prenaša člen 6(3) Direktive 97/78/ES in v skladu s katero pristojni nacionalni organ obvesti Nadzorni organ o spremembah v zvezi z mejnimi kontrolnimi točkami ali kontrolnimi središči, ki bi lahko zadevale seznam iz točke 39 dela 1.2 poglavja I Priloge I k Sporazumu EGP, ki vsebuje mejne kontrolne točke na Islandiji in Norveškem.

V skladu s členom 6(4) Direktive 97/78/ES Nadzorni organ sestavi in objavi seznam odobrenih mejnih kontrolnih točk, vključno s tistimi, katerih odobritev je bila začasno odložena.

Nadzorni organ je z Odločbo št. 111/11/COL z dne 11. aprila 2011 (2) spremenil seznam mejnih kontrolnih točk, iz katerega je razviden začasni umik mejne kontrolne točke Båtsfjord Port (oznaka TRACES NO BJF 1) z norveškega seznama mejnih kontrolnih točk, in sestavil nov seznam mejnih kontrolnih točk na Islandiji in na Norveškem, odobrenih za veterinarske preglede živih živali in živalskih proizvodov iz tretjih držav.

Odločba št. 111/11/COL je bila nato po skupnem pregledu z Uradom za prehrano in veterinarstvo Evropske komisije na Islandiji zaradi razširitve področja uporabe kategorij, za katere sta odobreni mejni kontrolni točki Keflavík Airport (IS KEF 4) in Reykjavík Eimskip (IS REY 1a), razveljavljena z Odločbo št. 367/11/COL z dne 30. novembra 2011 (3).

Nadzorni organ je 9. decembra 2011 od Norveške prejel poziv za pregled novih prostorov mejne kontrolne točke Båtsfjord Port ter nato za prenehanje začasnega umika te mejne kontrolne točke. Norveška je Nadzornemu organu zagotovila dodatne informacije glede časovnega načrta gradnje in prostorskega načrta novih prostorov mejne kontrolne točke.

Nadzorni organ je med 13. in 15. februarjem 2012 opravil pregled mejne kontrolne točke Båtsfjord Port. Na podlagi ugotovitev pregleda se priporoča prenehanje začasnega umika mejne kontrolne točke Båtsfjord Port (oznaka TRACES NO BJF 1) in sprejetje novega seznama mejnih kontrolnih točk na Islandiji in na Norveškem, odobrenih za veterinarske preglede živih živali ter živalskih proizvodov iz tretjih držav.

Nadzorni organ je z odločbo št. 68/12/COL predložil zadevo Veterinarskemu odboru Efte, ki pomaga Nadzornemu organu Efte. Odbor je soglasno sprejel predlagano spremembo seznama. Zato so ukrepi iz te odločbe v skladu s soglasnim mnenjem Veterinarskega odbora Efte, ki pomaga Nadzornemu organu Efte, in končna različica besedila o ukrepih ostane nespremenjena –

SPREJEL NASLEDNJO ODLOČBO:

Člen 1

Mejna kontrolna točka Båtsfjord Port (oznaka TRACES NO BJF 1) ni več začasno umaknjena s seznama iz točke 39 dela 1.2 poglavja I Priloge I k Sporazumu EGP mejnih kontrolnih točk na Islandiji in na Norveškem, odobrenih za veterinarske preglede živih živali in živalskih proizvodov iz tretjih držav.

Člen 2

Veterinarske preglede živih živali in živalskih proizvodov, vnesenih na Islandijo in Norveško iz tretjih držav, opravljajo pristojni nacionalni organi na odobrenih mejnih kontrolnih točkah, ki so navedene v Prilogi k tej odločbi.

Člen 3

Odločba Nadzornega organa Efte št. 367/11/COL z dne 30. novembra 2011 se razveljavi.

Člen 4

Ta odločba začne veljati 13. marca 2012.

Člen 5

Ta odločba je naslovljena na Islandijo in Norveško.

Člen 6

Ta odločba je verodostojna v angleškem jeziku.

V Bruslju, 13. marca 2012 Za Nadzorni organ Efte Sverrir Haukur GUNNLAUGSSON Član kolegija Xavier LEWIS Direktor oddelka za pravne in izvršilne zadeve

(1) UL L 24, 30.1.1998, str. 9.

(2) UL L 170, 30.6.2011, str. 39, in Dopolnilo EGP št. 36, 30.6.2011, str. 39.

(3) UL L 43, 16.2.2012, str. 43, in Dopolnilo EGP št. 9, 16.2.2012, str. 43.